<strong>พ่อค้าก๋วยเตี๋ยวป๊อกๆ ยังไม่ทันได้ขาย โดนเก๋งชนท้าย เส้น-น้ำซุปกระจายเกลื่อน ซ้ำโดนน้ำร้อนลวกอาการหนัก คนขับเก๋ง เผยเบรกไม่ทันชนเต็มๆ</strong>

เมื่อเวลา 09.30 น. วันที่ 9 ก.พ.2567 ผู้สื่อข่าวรายงานว่าเกิดอุบัติเหตุ บนถนนศรีจันทร์ ฝั่งตรงข้ามมหาวิทยาลัยราชมงคลอีสานวิทยาเขตขอนแก่น ที่เกิดเหตุพบ รถจักรยานยนต์ซาเล้งขายก๋วยเตี๋ยวป๊อกๆ โดนชนท้ายอย่างแรง ทำให้ตู้ใส่เส้นก๋วยเตี๋ยว หม้อน้ำซุป แตกกระจายเกลื่อนถนน

พบคนขายก๋วยเตี๋ยว นอนร้องด้วยความเจ็บปวดกลางถนน หลังถูกน้ำร้อนในหม้อก๋วยเตี๋ยวลวกใส่เกือบทั้งตัว ใกล้กันพบ รถเก๋งฮอนด้า แจ๊ส สีขาว ทะเบียนขอนแก่น ด้านหน้าซ้ายพัง มีเส้นก๋วยเตี๋ยว ผัก ตะเกียบ ติดหน้ารถด้วย

<strong>นางมนธกานต์ (สงวนนามสกุล)</strong> อายุ 53 ปี คนขับรถเก๋งคู่กรณี เล่าว่า ตนขับรถยนต์ตามทางมาเพื่อมุ่งหน้าเข้าเมืองขอนแก่น เมื่อมาถึงที่เกิดเหตุตนขับตามรถก๋วยเตี๋ยว แต่จู่ๆรถก๋วยเตี๋ยวเบรกกะทันหัน ทำให้ตนที่ขับตามหลังมาเบรกไม่ทัน พุ่งชนเข้าชนอย่างแรง ทำให้คนขายก๋วยเตี๋ยวรับบาดเจ็บ

ขณะที่ <strong>ร.ต.ท.ไกรวิชญ์ ชำนาญ</strong> พนักงานสอบสวน สภ.เมืองขอนแก่น ตรวจสอบที่เกิดเหตุ พร้อมหาภาพจากกล้องวงจรปิดบริเวณที่เกิดเหตุ เพื่อใช้เป็นหลักฐาน จากนั้นจะสอบปากคำผู้บาดเจ็บ ที่ยังต้องรอรักษาอาการถูกน้ำร้อนลวกตัว เพื่อดำเนินคดีกับคนขับรถเก๋งต่อไป

&nbsp;