<strong>ผัวเมียมาเที่ยวภูทับเบิก แวะพักรีสอร์ทที่หล่มสัก แม่บ้านไปเรียกถึงช็อก เจอดับสลด 2 ศพ ตร.ถามญาติทราบทำอาชีพขนส่งสินค้า แต่ไม่รู้สาเหตุหรือแรงจูงใจครั้งนี้</strong>

วันที่ 10 ม.ค.67 พ.ต.ต.นิรุตน์ กองสี พนักงานสอบสวน สภ.หล่มสัก จ.เพชรบูรณ์ รับแจ้งเหตุคนผูกคอเสียชีวิต 2 ราย อยู่ภายในห้องพักของรีสอร์ทแห่งหนึ่ง อ.หล่มสัก จ.เพชรบูรณ์ จึงรายงานให้ผู้บังคับบุญชาทราบ จากนั้นจึงรุดไปตรวจสอบ พร้อมด้วยแพทย์เวรโรงพยาบาลหล่มสัก พิสูจน์หลักฐานเพชรบูรณ์และอาสามูลนิธิกกไทรเพชรบูรณ์

ที่เกิดเหตุเป็นรีสอร์ทมีประมาณ 10 หลัง แต่ละหลังแบ่งออกเป็น 2 ห้อง โดยห้องที่เกิดเหตุพบศพชายและหญิง ทราบชื่อต่อมาคือน.ส.ณัชชา อายุ 62 ปี และนายอัครา อายุ 61 ปี ชาวจ.ปทุมธานี ผูกคอในห้องพัก

จากการตรวจสอบภายในห้อง ไม่พบร่องรอยการต่อสู้ หรือทำร้ายกันข้าวของต่างๆ วางอยู่ปกติ ผ้าปูที่นอนก็ยังเรียบเหมือนไม่ได้มีการนอนเลย พบเพียงไม่ได้เปิดแอร์ นอกจากนั้นภายในถังขยะ พบบัตรเสียค่าธรรมเนียมในการเข้าพื้นที่อุทยานแห่งชาติน้ำหนาว ลงวันที่ 9 ม.ค.67

นอกจากนั้นยังพบแผงยาสำหรับรักษาโรคความดันเหลือติดแผงเพียง 1 เม็ด บริเวณข้างห้องยังพบรถเก๋งจอดอยู่ จากการตรวจสอบพบเป็นรถที่มีชื่อของฝ่ายหญิงเป็นผู้ครอบครอง เจ้าหน้าที่จึงได้เก็บหลักฐานต่างๆ ที่อยู่ภายในห้องและภายในรถ เพื่อนำไปประกอบคดีต่อไป
<div class="ads_position_wrapper">

จากการชันสูตรพลิกศพตามร่างกายของทั้ง 2 ก็ไม่พบร่องรอยบาดแผลหรือร่องรอยการถูกทำร้ายแต่อย่างใด พบเพียงรอยช้ำที่บริเวณลำคอ ซึ่งคาดว่าน่าจะเกิดจาดการถูกเชือกรัดและคาดว่าน่าจะเสียชีวิตมาไม่ต่ำกว่า 8 ชั่วโมง จึงนำศพไปเก็บไว้ที่โรงพยาบาลหล่มสัก
<div class="ads_position_wrapper"></div>
จากการสอบถาม แม่บ้านที่ดูแลรีสอร์ท เปิดเผยว่า ทั้งสองคนขับรถเก๋งเข้ามาเวลาประมาณ 16.00 น. ของวันที่ 9 ม.ค.67 เพื่อมาเปิดห้องพัก โดยบอกว่าลงมาจากภูทับเบิก เพื่อหาห้องพัก แต่หาที่ไม่ถูกใจ จนกระทั่งมาพบที่นี่ จึงขอเข้าพัก 1 คืน หลังจากที่เข้าห้องพักไปแล้ว ประมาณ 16.30 น.ทั้งคู่ก็ขับรถเก๋งออกไป เพียงครึ่งชั่วโมงก็กลับเข้ามา กระทั่งใกล้เที่ยง ตนเห็นว่าทั้งคู่ยังไม่ออกมาจากห้อง จึงเคาะประตูห้องเรียก แต่ก็ไม่มีใครตอบรับ จึงแจ้งเจ้าของโรงแรม เมื่อเจ้าของโรงแรมเดินทางมาถึง จึงโทรศัพท์เข้าไปในหมายเลขโทรศัพท์ที่แจ้งไว้เมื่อตอนเข้าพัก แต่ก็ไม่สามารถติดต่อได้ จึงชวนกันนำกุญแจสำรองไปเปิด พบว่าทั้งคู่เสียชีวิตแล้ว

แม่บ้านยังเปิดเผยอีกว่าเมื่อตอนมาติดต่อเข้าพัก ผู้ชายจะสวมหน้ากากอนามัย มีสีหน้าไม่ค่อยดี ชอบมองพื้นอยู่ตลอดเวลา ไม่พูดไม่คุยกับใครเลย แม้กระทั่งผู้หญิงที่มาด้วยกัน แต่ฝ่ายหญิงนั้นมีสีหน้าท่าทางปกติ พูดคุยกับตนเองปกติ ไม่เหมือนว่าจะก่อเหตุอะไรเลย

ด้านตำรวจเปิดเผยว่า จากการสอบสวนเบื้องต้นทราบว่าทั้งคู่น่าจะเดินทางมาท่องเที่ยวภูทับเบิก จากนั้นเดินทางเข้าไปเที่ยวอุทยานแห่งชาติภูหินล่องกล้าที่อยู่ติดกัน จากนั้นก็ได้เดินทางมาที่อำเภอหล่มสัก และมาก่อเหตุดังกล่าว
<div class="ads_position_wrapper mb-4"></div>
ะจากการติดต่อไปยังญาติของผู้ตายทราบว่าทั้งคู่เป็นสามีภรรยากัน ประกอบอาชีพขนส่งสินค้า แต่ก็ไม่ทราบสาเหตุหรือแรงจูงใจครั้งนี้ จึงได้นำศพไปเก็บไว้ที่ รพ.หล่มสัก เพื่อรอญาติมารับไปประกอบพิธีทางศาสนาต่อไป

&nbsp;

</div>