<em><strong>กวาดล้าง ขายน้ำกระท่อม ริมถนน ตร.ลุยจับพ่อค้า-แม่ค้า พบคนขับรถโดยสาร รถบรรทุก จอดซื้อเพียบ</strong></em>

วันที่ 18 ม.ค. 67 พล.ต.ต.วิทยา ศรีประเสริฐภาพ ผบก.ปคบ. สั่งการ พ.ต.อ.วีระพงษ์ คล้ายทอง ผกก.4 บก.ปคบ.นำเจ้าหน้าที่ กก.4 บก.ปคบ. ปฏิบัติการกวาดล้างแหล่งจำหน่ายน้ำกระท่อมคู่ยาแก้แพ้ แก้ไอชนิดน้ำเชื่อมให้กลุ่มผู้ขับขี่รถบรรทุก และวัยรุ่น โดยเปิดร้านริมถนนคลอง 7 ตลอดเส้นทางช่วง อ.ธัญบุรี – ลำลูกกา จ.ปทุมธานี จ.ปทุมธานี

จากการตรวจค้น 4 จุด สามารถจับกุมผู้จำหน่ายน้ำกระท่อมได้ 4 ราย ประกอบด้วย นายบำเพ็ญ อายุ 29 ปี ,นายมนตรีฯ อายุ 45 ปี , น.ส.อังคณา อายุ 23 ปี และ นายสุระชัย อายุ 65 ปี พร้อมของกลาง น้ำกระท่อมขนาด 1-1.5 ลิตร จำนวน 129 ขวด, ยาแก้แพ้ แก้ไอชนิดน้ำอีก 35 ขวด

พล.ต.ต.วิทยา กล่าวว่า สืบเนื่องจากปรากฏข่าว หนุ่มรายหนึ่งดื่มน้ำกระท่อมผสมยาแก้ไอเป็นประจำ จนเกิดอาการ อาเจียน ลำไส้อุดตัน หรือที่เรียกว่า ภาวะถุงท่อม จนลำไส้อักเสบต้องเข้ารับการผ่าตัดอย่างเร่งด่วน

เพื่อป้องกันไม่ให้ประชาชนได้รับผลกระทบต่อสุขภาพ ชีวิต และความปลอดภัย จึงนำกำลังลงพื้นที่ตรวจสอบพบว่า มีการลักลอบจำหน่ายน้ำกระท่อมริมถนนคลอง 7 ตลอดเส้นทางช่วง อ.ธัญบุรี – ลำลูกกา จ.ปทุมธานี

<strong>โดยจำหน่ายน้ำกระท่อมคู่กับยาแก้แพ้-ยาแก้ไอ ให้กับกลุ่มวัยรุ่น พนักงานขับรถบรรทุก พนักงานขับรถขนส่ง</strong> <strong>และผู้ที่ขับขี่ผ่านถนนเส้นทางดังกล่าว</strong> ก่อนตรวจค้นร้านขายน้ำกระท่อม 4 จุด และจับกุมผู้จำหน่ายน้ำกระท่อม จำนวน 4 รายดังกล่าว
<div class="ads_position_wrapper"></div>
สอบสวนผู้ต้องหาทั้งหมดให้การรับสารภาพว่า ซื้อพืชกระท่อมมาจากตลาดในพื้นที่ จ.ปทุมธานี และบางรายปลูกเองที่บ้าน จากนั้นนำมาต้มขายให้กลุ่มวัยรุ่น และพนักงานขับรถบรรทุกที่สัญจรผ่านไปมา ในราคาขวดละ 80 บาท

เบื้องต้นแจ้งข้อหา “จำหน่ายผลิตภัณฑ์อาหารที่ห้ามผลิต นำเข้า หรือจำหน่ายตามประกาศกระทรวงสาธารณสุข” ระวางโทษจำคุกตั้งแต่ 6 เดือนถึง 2 ปี และปรับตั้งแต่ 5,000-20,000 บาท

ส่วนผู้ต้องหาบางรายที่จำหน่ายน้ำกระท่อมคู่กับยาแก้แพ้แก้ไอ จะเป็นความผิดเพิ่มเติมตาม พ.ร.บ.ยา พ.ศ.2510 ฐาน“ ขายยาแผนปัจจุบันโดยไม่ได้รับอนุญาต ระวางโทษจำคุก ไม่เกิน 5 ปี ปรับไม่เกิน 10,000 บาท ก่อนนำส่งพนักงานสอบสวน กก.4 บก.ปคบ. ดำเนินคดีต่อไป

พล.ต.ต.วิทยา กล่าวด้วยว่า ขณะนี้มีกลุ่มคนที่อาศัยช่องว่างทางกฎหมายลักลอบขายน้ำต้มกระท่อมเพื่อนำไปผสมยาแก้ไอ แก้แพ้ ดื่มเพื่อสร้างความมึนเมา ในลักษณะสารเสพติด 4×100 มากขึ้นโดยเฉพาะอย่างยิ่ง ในกลุ่มผู้ขับขี่รถบนท้องถนน
<div class="ads_position_wrapper mb-4"></div>
หากนำไปผสมคู่ยาแก้แพ้ ยาแก้ไอ ดื่มเพื่อสร้างความมึนเมา อาจทำให้เกิดอุบัติเหตุได้ ซึ่งเจ้าหน้าที่ตำรวจจะกวดขัน จับกุม เพื่อตัดตอนการเข้าถึงยาเสพติดชนิด 4×100 ให้ถึงที่สุด

&nbsp;