ไม่นั่งซ้ำประยุทธ์! เศรษฐา ควักเงินส่วนตัว 7.5 ล้าน ถอยเลกซัส ตัวท็อป เพื่อใช้ในงานปฏิบัติภารกิจ หลังรับตำแหน่งเก้าอี้นายกรัฐมนตรี

4 ก.ย. 2566 – ผู้สื่อข่าวรายงานความเคลื่อนไหวที่ทำเนียบรัฐบาล เปิดเผยว่า สำหรับรถเบนซ์ ประจำตำแหน่งนายกรัฐมนตรี รุ่น S 600 Guard sedan long หลังจากเข้าศูนย์เพื่อดูแล และเช็กระยะต่างๆขณะนี้ได้จอดประจำไว้ที่บ้านพิษณุโลก พร้อมรถประจำตำแหน่งของรองนายกฯ และรัฐมนตรีประจำสำนักนายกรัฐมนตรี

อย่างไรก็ตาม มีรายงานว่าในส่วนของ นายเศรษฐา ทวีสิน นายกรัฐมนตรี ได้ตัดสินใจที่จะใช้รถส่วนตัว ในการปฎิบัติหน้าที่นายกรัฐมนตรี โดยได้ถอยรถ เลกซัส สีดำ ป้ายแดง เพื่อใช้ ในการปฎิบัติภารกิจนายกรัฐมนตรี

จากการตรวจสอบพบว่า เป็นรถ Lexus LM 350h Executive 4 ที่นั่ง ราคา 7,590,000 บาท First Class ซึ่งรถรุ่นดังกล่าว มีคุณสมบัติพิเศษ Cabin Lounge ห้องโดยสารระดับเฟิสต์คลาส ตอนหลังออกแบบเพื่อมอบประสบการณ์การเดินทางสุดพิเศษ ด้วยแรงบันดาลใจจากที่นั่งเครื่องบินโดยสารชั้น First class พร้อมผนังกั้นเพื่อความเป็นส่วนตัว กระจกปรับความเข้มแสงอัจฉริยะ หน้าจอขนาดใหญ่ 48 นิ้ว ระบบเครื่องเสียงชั้นเลิศ “Mark Levinson Reference 3D Surround Sound System”