&nbsp;

&nbsp;

&nbsp;

&nbsp;

&nbsp;

<strong>ผัวค้ายาบ้า แค้นจัดจับได้ เมียเอาเงินไปปั่นสล็อตเสียเป็นแสน คว้าปืนยิงดับคาที่ เผยเพิ่งพ้นคุกมาได้ 3 ปี ตำรวจเร่งล่าตัวมาดำเนินคดี</strong>

วันที่ 28 มี.ค.67 ผู้สื่อข่าวรายงานว่า เกิดเหตุสามียิงภรรยาเสียชีวิต ที่บ้านริมทุ่งนา พื้นที่บ้านกุดแห่ ต.กุดแห่ อ.นากลาง จ.หนองบัวลำภู จึงเดินทางไปตรวจสอบพบว่าบ้านหลังดังกล่าวยังสร้างไม่เสร็จ ส่วนเหตุการณ์ดังกล่าวเกิดขึ้นเวลา 08.30 น.ที่ผ่านมา โดยผู้ก่อเหตุคือ นายสุริยา หรือมอส (ขอสงวนนามสกุล) อายุ 35 ปี ซึ่งเป็นสามีของผู้เสียชีวิต ส่วนผู้เสียชีวิตคือ น.ส.ลัดดาวัลย์ หรือรัก ญาติได้นำไปตั้งบำเพ็ญกุศลที่วัดภายในหมู่บ้านแล้ว เบื้องต้นพบว่าถูกยิงเข้าที่ศีรษะ
<div class="ads_position_wrapper"></div>
จากการสอบถาม นางไหม เพื่อนบ้าน เล่าว่า เมื่อช่วงเช้าที่ผ่านมา ตนกับลูกชายและหลานมาปล่อยวัวที่บ้านที่อยู่บ้านติดกันกับผู้ตาย พอมาถึงก็ได้ยินเสียงเอ็ดตะโลลั่นฟังไม่ได้ศัพท์ว่าพูดอะไรกันบ้าง และขณะกำลังนั่งกินข้าวเช้า ก็ได้ยินเสียงปืนดังขึ้น 1 ครั้ง เมื่อหันไปดู ก็เห็น นายสุริยา เดินออกมาจากบ้าน ยืนกดโทรศัพท์เหมือนส่งข้อความหาใครบางคนอยู่ครู่หนึ่ง ก่อนจะขี่รถจยย.ออกไป

ผ่านมาประมาณ 20 นาที จึงเห็นชาวบ้านในหมู่บ้าน ซึ่งเป็นญาติกับผู้เสียชีวิตขับรถมาจอดแล้วเข้าไปในบ้าน ก่อนจะออกมาพูดกันว่า นายสุริยา ยิง น.ส.ลัดดาวัลย์ เสียชีวิตแล้ว แต่พวกตนไม่กล้าเข้าไปดู ก่อนที่ตำรวจและกู้ภัยจะเข้ามายังที่เกิดเหตุ ขณะที่ลูกชายของ นางไหม กล่าวว่า ตนได้ยินประโยคหนึ่งจากผู้ชายว่า “เคยให้โอกาสหลายครั้งแล้ว”

ด้าน นางนิชดา แม่ของผู้เสียชีวิต กล่าวว่า เมื่อเวลาประมาณ 09.00 น. แม่ของนายสุริยา โทรมาบอกตนว่า ลูกชายฆ่าเมียตาย ตนโทรไปบอกสามีให้มารับดูที่บ้าน ซึ่งลูกสาวตนตั้งไปอยู่กับสามีก็ไม่ค่อยได้พูดคุยกันมากนัก และไม่เคยเล่าอะไรให้ฟัง และเพิ่งเจอลูกครั้งสุดท้านมื่อวานนี้
<div class="ads_position_wrapper"></div>
ขณะที่ นายบุญตา พ่อของผู้ตาย เล่าว่า ลูกสาวทะเลาะกับลูกเขยบ่อยแล้ว ก่อนหน้านี้ลูกเขยถูกจับคดีจำหน่ายยาเสพติด ต้องติดคุกอยู่ 6-7 ปี เพิ่งจะพ้นโทษมาได้ประมาณ 3 ปี สาเหตุหลักๆ เท่าที่ลูกเขยเคยเล่าให้ฟังคือ ลูกสาวตนเล่นการพนัน โดยเอาเงินของสามีไปปั่นสล็อตเสียครั้งละเป็นแสน และนึกไม่ถึงว่าจะถึงกับฆ่ากันตาย สำหรับเงินที่เสียการพนันนั้นลูกสาวบอกว่า สามีได้มาจากการค้าขายยาเสพติด เคยบอกให้ลูกเลิกแล้วแต่ก็ไม่ยอม กระทั่งเกิดเหตุดังกล่าว
<div class="ads_position_wrapper"></div>
เบื้องต้นเจ้าหน้าตำรวจอยู่ระหว่างเร่งล่าตัว นายสุริยา มาดำเนินคดี คาดว่ายังอยู่ในพื้นที่ เนื่องจากการตรวจภพจากกล้องวงจรปิดในพื้นที่ใกล้เคียงพบภาพผู้ต้องหาขี่จยย.อยู่

&nbsp;