แดงเหลือง กระชิบมิตร นัดทานข้าว ยุติขัดแย้ง หวังประเทศเดินหน้า บ้านเมืองบอบช้ำมานาน ขอบคุณส้มด้วย ที่ทำให้ปรองดอง ขอให้เปิดใจด้วย

วันที่ 2 ก.ย.2566 นายนพดล พรหมภาสิต ที่ปรึกษาศูนย์รวมประชาชนปกป้องสถาบัน หรือ ศปปส. พร้อมภาคีเครือข่ายปกป้องสถาบัน นัดรวมตัวกระชับมิตร เหลือง-แดง เพื่อพบปะพูดคุย โดยฝั่งคนเสื้อแดง นำโดยนายนิยม นพรัตน์ หรือ เค สามถุยส์ นายสมบัติ ทองย้อย ส่วนฝั่งคนเสื้อเหลือง นำโดย ป้าอยุธยาและสิงห์ดำ ที่ร้านอาหารแห่งหนึ่ง ถนนบางกรวยไทรน้อย ต.บางกร่าง อ.เมือง จ.นนทบุรี

นายชินวัตร หรือไบรท์ จันทร์กระจ่าง กล่าวว่า ตนเห็นว่าบ้านเมืองบอบช้ำมานาน จมอยู่กับความขัดแย้งระหว่างคนเสื้อเหลืองกับคนเสื้อแดง ตอนนี้รัฐบาลมีหลายพรรครวมกัน ทั้งที่เคยมีความคิดเห็นต่างกัน จึงอยากเชิญคนเสื้อเหลืองเสื้อแดงมานั่งคุยกันที่ร้านอาหารของตน

ป้าอยุธยา คนเสื้อเหลือง กล่าวว่า ตนรู้สึกดีใจ จากเดิมเคยเป็นคู่ขัดแย้งมาหลายปี วันนี้อะไรเบาลงมา เหมือนยกภูเขาออกจากออก จะได้กลับมาปรองดองรักกัน หลังเจอสีส้ม ก็ต้องขอบคุณเขา ที่ทำให้แดงเหลืองมาจับมือกัน เพื่อให้ประเทศชาติเดินหน้าต่อไป

ด้านนายนิยม นพรัตน์ หรือ เค สามถุย กล่าวว่า ประเทศชาติถูกแบ่งแยกด้วยเหลืองกับแดงมานานแล้ว สิ่งที่เห็นวันนี้คือมีรัฐบาลทั้งสองฝ่ายมาจับมือ เพื่อร่วมเดินหน้า ในฐานะที่เป็นประชาชน ไม่ควรอยู่บนความขัดแย้งกันให้นานขนาดนี้ ประเทศชาติเราแทบไม่ได้เดินหน้า ขอถามว่าเราจะส่งต่อความขัดแย้งนี้สู่ลูกหลานหรือ แต่ถ้าอยากเริ่มต้นสิ่งดีๆให้ประเทศก็ควรจะเริ่มจากคนกลุ่มเล็กๆที่มาสร้างความสามัคคีกันและขยายออกไปสู่วงกว้างต่อไป

ยอมรับว่าเราเป็นเพียงกลุ่มเล็กๆ แต่ถ้าวันหนึ่งมีคนที่นำเสนอความปรองดองสามัคคีให้กับสังคม ดังนั้นคนไทยต้องตัดสินใจว่าคุณจะเข้ากลุ่มที่ขัดแย้งและส่งต่อให้ลูกหลาน หรือมาอยู่กับกลุ่มคนที่สร้างความสามัคคีปรองดองให้กับประเทศ

แต่ถ้าจะมีคนบอกว่าไม่เอาด้วยขออยู่บนความขัดแย้งเราก็ไปห้ามไม่ได้ เราเปิดใจแล้ว แต่สีส้มจะเปิดหรือไม่