<strong>หนุ่มซิ่งปิกอัพก่อกวน ปาดซ้ายปาดขวา จนเฉี่ยวคู่กรณี เสียหลักคว่ำ เหินขึ้นไปหงายท้องบนรถอีกคัน เมียท้อง 6 เดือนดับคาที่ เจอรถยาบ้า-ยาไอซ์-ปืน ตร.เตรียมขยายผล</strong>

วันที่ 9 ม.ค.67 ร.ต.ท.(หญิง) ณัฐธการ ปิยโชติ รองสว.(สอบสวน) สภ.เมืองชัยนาท รับแจ้งอุบัติเหตุรถเสียหลักลงข้างทาง มีผู้เสียชีวิต หน้าร้านยางแห่งหนึ่ง ทางหลวงหมายเลข 1 ถนนพลหโยธิน กม.288 ม.3 ต.ธรรมามูล อ.เมือง จ.ชัยนาท จึงรุดไปตรวจสอบพร้อมเจ้าหน้าที่อาสาสมัครมูลนิธิร่วมกตัญญูจังหวัดชัยนาท และแพทย์เวร รพ.ชัยนาทนเรนทร

ที่เกิดเหตุพบรถกระบะเชฟโรเลต สีเขียว แต่งซิ่ง ทะเบียน 1ฒม 4846 กทม. พลิกคว่ำล้อชี้ฟ้าไปอยู่บนรถกระบะที่จอดอยู่ด้านหน้าร้าน ข้างรถพบศพ น.ส.กูรอฮานา (ขอสงวนนามสกุล) อายุ 21 ปี ชาว จ.จ.ปัตตานี ซึ่งกำลังตั้งครรภ์ได้ 6 เดือน ข้างกันพบ นายสาโรจน์ (ขอสงวนนามสกุล) อายุ 35 ปี ชาว จ.ชัยนาท กระดูกหักหลายแห่งอาการสาหัส จึงรีบปั๊มหัวใจและนำส่ง รพ.ชัยนาทนเรนทร

จากนั้นเจ้าหน้าที่ได้ตรวจค้นภายในรถพบยาบ้า 135 เม็ด ยาไอซ์ 0.55 กรัม อาวุธปืนขนาด 9 มม. จำนวน 1 กระบอก จึงเก็บไว้เป็นหลักฐานเพื่อขยายผลหาผู้เกี่ยวข้องมาดำเนินคดี ส่วนรถคู่กรณีเป็นรถกระบะอิซุซุ ดีแม็กซ์ สีบรอนซ์ ทะเบียน บบ 5282 ชัยภูมิ จอดอยู่ห่างจากที่เกิดเหตุประมาณ 25 เมตร สภาพกันชนด้านซ้ายเสียหาย ยางหน้าซ้ายแตก

จากการสอบสวน นายเอกพงษ์ อายุ 33 ปี คนขับรถคู่กรณี ทราบว่า ก่อนเกิดเหตุรถกระบะของผู้ตายแซงซ้ายทีขวาที ลักษณะก่อกวน แต่ผู้ตายก็ยังเร่งเครื่องพยายามท้าทายอยู่ตลอด พอขับแซงมา ผู้ตายก็ไม่พอใจแซงแล้วปาดจนเกิดการชนกัน จากนั้นรถของผู้ตายเสียหลักพุ่งลงข้างทางลอยขึ้นฟ้าไปอยู่บนกระบะที่จอดอยู่ตามภาพ

เบื้องต้นเจ้าหน้าที่ตำรวจกำลังรวบรวมพยานหลักฐาน ว่าผู้ตายเกี่ยวข้องกับแก๊งค้ายาหรือไม่ ปืนที่พกมานั้นถูกกฎหมายหรือไม่ เตรียมเรียกผู้เกี่ยวข้องมาสอบปากคำเพื่อลงโทษตามกฎหมายต่อไป