&nbsp;

&nbsp;

&nbsp;

&nbsp;

&nbsp;

<strong>เจอเงินเป็นตั้ง! ตร.ไซเบอร์ทลายเว็บพนัน ตะลึงเงินสด 26 ล้าน ทองคำ 33 บาท เผยแกะรอยเจอเว็บ 5 เครือข่าย จับแล้ว 2 เหลืออีก 6</strong>

เมื่อเวลา 13.30 น. วันที่ 25 มี.ค.67 ที่กองบัญชาการตำรวจสืบสวนสอบสวนอาชญากรรมทางเทคโนโลยี (บช.สอท.) เมืองทองธานี พล.ต.ท.วรวัฒน์ วัฒน์นครบัญชา ผบช.สอท., พล.ต.ต.อรรถสิทธิ์ สุดสงวน รอง ผบช.สอท., พล.ต.ต.นิพล บุญเกิด ผบก.สอท.2, พล.ต.ต.สถิตย์ พรมอุทัย ผบก.สอท.3, พล.ต.ต.ภูมิพัฒน์ ภัทรศรีวงษ์ชัย ผบก.สอท.5, นายสุทธิเกียรติ วีระกิจพานิช ที่ปรึกษารัฐมนตรีกระทรวงดิจิทัลเพื่อเศรษฐกิจและสังคม, น.ส.วงศ์อะเคื้อ บุญศล โฆษกกระทรวงดิจิทัลเพื่อเศรษฐกิจและสังคม, นายอาชวิน อยู่บำรุง คณะที่ปรึกษารัฐมนตรีว่าการกระทรวงดิจิทัลเพื่อเศรษฐกิจและสังคม

ร่วมกันแถลงข่าวสรุปปฏิบัติการ “Cyber Chase” ตัดวงจรภัยออนไลน์ จับกุมเครือข่ายเว็บพนันออนไลน์ auto.lengame888.com ออกหมายจับต้องหา 8 ราย จับกุมแล้ว 2 ราย คือ นายบูรพา (ขอสงวนนามสกุล) อายุ 36 ปี, นายเฉลิมวุฒิ (ขอสงวนนามสกุล) อายุ 33 ปี และบัญชีม้า 6 ราย ในพื้นที่ จ.เชียงราย ตรวจยึดของกลางเงินสด 26,047,000 บาท, ทองคำน้ำหนักกว่า 33 บาท, รถยนต์บีเอ็มดับเบิ้ลยู 1 คัน, อุปกรณ์คอมพิวเตอร์, โทรศัพท์มือถือ, สมุดบัญชีธนาคาร และบัตรกดเงินสด

พล.ต.ท.วรวัฒน์ กล่าวว่า เว็บพนันรายนี้ชุดสืบสวนได้แกะรอยจนพบว่ามีเครือข่ายย่อย 5 เครือข่าย ประกอบไปด้วย auto.lengame888.com, auto.lyngame9.com, lynbeer.servicelyn.com, heylink.me/darkgame และ auto.ambkgame.com ซึ่งเปิดให้มีการเล่นพนัน มีสมาชิกกว่า 47,000 คน ยอดเงินหมุนเวียนปีละกว่า 180 ล้านบาท

จากการสอบสวนเจ้าของเว็บไซต์ ก็ให้การรับสารภาพ โดยเปิดมาสักระยะแล้ว ส่วนเว็บไซต์ดังกล่าวจะมีเส้นทางการเงินเชื่อมโยงกับเว็บพนันออนไลน์ที่กำลังเป็นประเด็นในสังคม อย่างเว็บพนันออนไลน์มินนี่ หรือเว็บพนันออนไลน์ BNK MASTER หรือไม่นั้น ยังอยู่ระหว่างการสืบสวนขยายผลเพิ่มเติม แต่เบื้องต้นยังไม่พบผู้มีอิทธิพล หรือบุคคลมีสีอยู่เบื้องหลังเว็บไซต์ดังกล่าว

&nbsp;

สำหรับนโยบายเข้มงวดกวดขันจับกุมผู้กระทำความผิดเกี่ยวกับการพนันออนไลน์นั้น พล.ต.อ.กิตติ์รัฐ พันธุ์เพ็ชร์ รรท.ผบ.ตร. สั่งการให้จับกุมอย่างจริงจัง เพราะพนันออนไลน์เป็นต้นเหตุหนี้สินของประชาชนจำนวนมาก จนบางรายหมดเนื้อหมดตัว และเป็นสาเหตุให้ไปก่ออาชญากรรมอย่างอื่น เช่น อาชญากรรมเกี่ยวกับทรัพย์, ยาเสพติด, หรือถึงขนาดฆ่าตัวตายเพราะติดหนี้การพนันออนไลน์ อย่างไรก็ตามผู้ที่เล่นการพนันออนไลน์ แม้จะดูเหมือนเหยื่อผู้เคราะห์ร้ายที่หลงเชื่อไปเล่น และต้องเสียเงินจำนวนมาก แต่ในทางกฎหมายบุคคลเหล่านี้ก็ถือว่ามีความผิดตาม พ.ร.บ.การพนัน ด้วย

&nbsp;