&nbsp;

&nbsp;

&nbsp;

&nbsp;

&nbsp;

&nbsp;

<strong>ลุ้นจับใบดำใบแดงเพียบ กลาโหม เผยยอดเกณฑ์ทหาร 8.5 หมื่นคน สมัครมาแล้ว 1.5 หมื่นคน คาดสมัครระหว่างคัดเลือกอีก 2.5 หมื่นคน </strong>

วันที่ 1 เม.ย. 2567 ที่กระทรวงกลาโหม <strong>พล.ร.ต.ธนิตพงศ์ สิริเศวตศักดิ์ โฆษกกระทรวงกลาโหม</strong> เปิดเผยว่า ปี 2567 มีข้อมูลทหารกองเกินเข้ารับราชการทหารกองประจำการ ประมาณ 85,000 คน เมื่อเทียบกับยอดทหารกองเกิน ในปี 2566 ที่มีจำนวน 93,000 คน พบลดลงกว่า 8,000 คน ส่วนยอดที่เรียกเกณฑ์ฯ ในปี 2566 จำนวน 83,000 คน แต่ในปี 2567 มีจำนวน 70,000 คน เมื่อเปรียบเทียบแล้ว จำนวนลดลงกว่า 13,000 คน

สำหรับการสมัครทหารกองประจำการในโครงการทหารออนไลน์ ตั้งแต่ปี 2564 มีจำนวนประมาณ 3,000 คน (ซึ่งเป็นปีเริ่มต้นโครงการฯ) จากนั้นในปี 2565 มีจำนวนที่สมัครประมาณ 6,500 คน ในปี 2566 มีผู้สมัครเพิ่มมากขึ้นอยู่ที่ประมาณ 10,156 คน และในปี 2567 มีผู้สมัครประมาณ 21,500 คน แต่คัดคุณสมบัติแล้วได้ประมาณ 15,000 คน เมื่อนำมาเปรียบเทียบกับปี 2564 แล้ว มีผู้ที่สมัครทหารออนไลน์ เพิ่มขึ้นมากกว่า 12,000 คน

<a href="https://www.khaosod.co.th/wpapp/uploads/2024/04/S__8388924.jpg"><img class="alignnone size-full wp-image-8167840" src="https://www.khaosod.co.th/wpapp/uploads/2024/04/S__8388924.jpg" alt="" width="800" height="600" /></a>

<strong>พล.ร.ต.ธนิตพงศ์ </strong>กล่าวต่อว่า โดยสรุปการตรวจเลือกทหารกองเกินเข้ารับราชการทหารกองประจำการ ในปี 2567 ต้องการทหารกองเกิน จำนวนประมาณ 85,000 คน มีผู้ที่สนใจสมัครเป็นทหารกองประจำการก่อนการตรวจเลือก (สมัครระบบออนไลน์) ณ ปัจจุบัน ประมาณ 15,000 คน เหลือยอดเรียกเกณฑ์ฯ ประมาณ 70,000 คน แต่มีทหารประจำการที่แจ้งความประสงค์ขอเลื่อนกำหนดเวลาปลด (หรือสมัครอยู่ต่อ) ณ ปัจจุบัน อยู่ที่ประมาณ 5,000 คน
<div class="ads_position_wrapper"></div>
<div>

<strong>พล.ร.ต.ธนิตพงศ์ </strong>กล่าวอีกว่า คาดว่าจะมีผู้สมัครในระหว่างการตรวจเลือก ณ หน่วยสัสดี อีกประมาณ 25,000 คน (ดูจากสถิติในปี 2566 มีผู้ที่สมัครในระหว่างการตรวจเลือก ณ หน่วยสัสดี จำนวน 25,461 คน) ดังนั้น อาจจะมีผู้ที่ตรวจเลือกด้วยวิธีการจับใบแดงใบดำ ในปี 2567 ประมาณ 40,000 คน ทั้งนี้ ขึ้นอยู่กับว่าจะเป็นไปตามที่คาดการณ์ข้างต้นหรือไม่
<div class="ads_position_wrapper"></div>
<div class="ads_position_wrapper mb-4"></div>
<strong>พล.ร.ต.ธนิตพงศ์ </strong>กล่าวต่อว่า ส่วนในปี 2568 อาจจะมียอดเรียกเกณฑ์ “เพิ่มขึ้น” หรือ “ลดลง” เพื่อทดแทนทหารกองประจำการที่เลื่อนปลดมาจากในปี 2567 ซึ่งยังไม่สามารถระบุจำนวนได้ เนื่องจากทหารกองประจำการดังกล่าวยังสามารถแจ้งความประสงค์ขอเลื่อนกำหนดเวลาปลด หรือสมัครอยู่ต่อได้จนถึงอายุ 30 ปี

</div>
&nbsp;