&nbsp;

&nbsp;

&nbsp;

&nbsp;

<strong>มือปราบรุกป่า ‘ชีวะภาพ ชีวะธรรม’ ประกาศลาออกผู้ตรวจราชการกระทรวงทรัพย์ฯ ท้อใจป่าไม้ไทยหายวับ 3 แสนไร่ภายใน 1 ปี ทั้งนายทุน-คทช.-ส.ป.ก.รุมทึ้งป่า เล็งลุยลง สว.สิงห์บุรี บ้านเกิด</strong>

23 มี.ค. 67 – นายชีวะภาพ ชีวะธรรม หัวหน้าผู้ตรวจราชการกระทรวงทรัพยากรธรรมชาติและสิ่งแวดล้อม(ทส.) เปิดเผยว่า เดือน พ.ค. 67 นี้ ตนตั้งใจจะลาออกจากราชการ ซึ่งอีกไม่กี่เดือนก็จะเกษียณอายุแล้ว

แต่ยังมีความตั้งใจ มีจิตวิญญาณที่รักและหวงแหนในผืนป่าอยู่ คิดว่า ยังมีประตูบานอื่นๆ ที่ให้ตนสามารถเข้าไปทำงานทางด้านนี้มากกว่านี้ คิดว่า ประตูอีกบานที่จะทำให้ตนสามารถทำงานได้คือ การลงสรรหาสมาชิกวุฒิสภา (สว.) จ.สิงห์บุรี

“ผมเป็นคนที่นี่เป็นคนบางระจัน คนบางระจันเป็นคนกล้าหาญ ซึ่งนอกจากการใช้ความรู้ความสามารถแล้ว การทำงานด้านนี้ทุกวันนี้ ต้องใช้ความกล้าหาญด้วย เพื่อต่อสู็กับขบวนการ และกลุ่มทุน ที่ไม่หวังดี และคิดจะฮุบสมบัติชาติ”นายชีวะภาพ กล่าว

เมื่อถามว่า ที่ลาออกนั้น เป็นเพราะผิดหวังกับระบบราชการ โดยเฉพาะ ของกรมป่าไม้ และกรมอุทยานแห่งชาติสัตว์ป่าและพันธุ์พืชหรือไม่ นายชีวะภาพกล่าวว่า คิดว่าศักยภาพหลังจากนี้ของตน ยังสามารถทำงานทางด้านการดูแลปกป้องทรัพยากรป่าไม้ได้อยู่และจะได้มากกว่านี้หากไปอยู่ตรงนั้น
<div class="ads_position_wrapper"></div>
<div>

นายชีวะภาพ กล่าวว่า จากสถานการณ์ป่าไม้ล่าสุด ที่วิเคราะห์โดยการแปลข้อมูลภาพถ่ายทางอากาศ ปี2566 พบว่า ป่าไม้ลดลง 3 แสนไร่เศษๆ ภายในเวลา 1 ปี เป็นตัวบ่งบอกว่ามีการบุกรุกป่าสมบูรณ์ เฉลี่ยเดือนละ 30,000 ไร่ หรือวันละ 1 พันไร่ หรือ ประมาณ 200 สนามฟุตบอล อันนี้เป็นข้อมูลที่ผ่านการตรวจสอบโดยเครื่อง ของคนทำงานมืออาชีพ อย่างคณะวนศาสตร์ มหาวิทยาลัยเกษตรศาสตร์ โดยข้อมูลนี้ แสดงให้เห็นทิศทางข้างหน้าว่าจะมีการบุกรุกเพิ่มมากขึ้นเรื่อยๆ
<div class="ads_position_wrapper"></div>
เมื่อถามว่า สาเหตุหลักของการที่ป่าหายไปมากเช่นนี้เป็นเพราะอะไร นายชีวะภาพ กล่าวว่า มีทั้งนายทุน และชาวบ้าน ที่เข้าไปทำลายป่า อีกส่วนหนึ่งคือการเอาที่ดินไปทำ ส.ป.ก. และ คทช. ซึ่งโครงการนี้ โดยหลักการแล้วถือว่าดี ที่เปิดโอกาสให้ประชาชนได้มีที่ดินทำมาหากิน แต่พวกนี้ก็ยังมีช่องว่าง ที่ทำให้เจตนารมย์ของโครงการเปลี่ยนไป จึงต้องมาทบทวนว่าจะต้องทำอย่างไร จัดการกับพวกที่พยายามใช้ช่องว่างฉกฉวยผลประโยชน์อย่างไร

เมื่อถามว่า ตลอดระยะเวลาที่ผ่านมา ทั้งกรมป่าไม้และกรมอุทยานฯ เคยทำให้ป่าไม้ในประเทศไทยเพิ่มขึ้นบ้างหรือไม่ นายชีวะภาพ กล่าวว่า ในปี 2560-2561 คนป่าไม้เฮกันมาก เพราะพื้นที่ป่าเพิ่มขึ้นมาถึง 3 แสนไร่ สมัยนั้น มีนายธีรภัทร ประยูรสิทธิ เป็นอธิบดีกรมป่าไม้ และส่งต่อให้นายชลธิศ สุรัสวดี เป็นอธิบดี ต่อ ขณะนั้นมีคำสั่งคสช.เป็นแผนแม่บทแห่งชาติเรื่องการเพิ่มพื้นที่ป่าด้วย
<div class="ads_position_wrapper mb-4"></div>
“การเพิ่มพื้นที่ป่าไม้ ครั้งหนึ่งเราทำได้ โดยตอนนั้น จังหวัดที่พื้นที่ป่าเพิ่มมากที่สุดคือ เพชรบูรณ์ รองลงมาคือ ชัยภูมิ และหลังจากนั้น ป่าก็ลงลงมาอีก แต่เป็นปีละหลักหมื่น แล้วก็มาช็อคหนัก เมื่อปีเดียวลดลง 3 แสนไร่ ซึ่งตอนนี้ป่าไม้เหลือประมาณ 101 ล้านไร่แล้ว” นายชีวะภาพ กล่าวย้ำ

&nbsp;

</div>