&nbsp;

&nbsp;

&nbsp;

&nbsp;

&nbsp;

&nbsp;

มึxยังไม่เลิกกันอีกใช่มั้ย หนุ่มเห็นเมียมากับชายอื่น กลับไปเอาปืนยิงร่วง-ตบตื้บไม่ยั้ง เจ้าของร้านเล่าเหตุการณ์ ไม่รู้ผัวเมียกันจริงมั้ย ตร.เร่งหาตัวคนร้าย

หนุ่มเจอเมียนั่งกินเบียร์อยู่กับชายอื่น เดินเข้าไปตะโกนด่าก่อนจะผลักเมียล้ม ขี่รถกลับไปเอาปืน มาถึงเมียไม่อยู่แล้ว ถามผู้ชายเมียไปไหน ก่อนทะเลาะชกต่อยควักปืนยิง 2 นัดจนล้ม ก่อนเอาปืนตบหน้ากระทืบซ้ำ เจ้าของร้านเข้าห้าม หนุ่มขี่รถออกไป ตร.เร่งหาตัวคนร้าย

&nbsp;

เมื่อกลางดึกของคืนวันที่ 26 เม.ย. 67 ร.ต.ท.เชษฐญาณิน เนียมเกาะเพ็ชร รอง. สว.(สอบสวน) สภ.เมืองฉะเชิงเทรา รับแจ้งเหตุมีผู้ถูกยิงได้รับบาดเจ็บ บริเวณหน้าร้านก๋วยเตี๋ยว ต.คลองหลวงแพ่ง อ.เมือง จ.ฉะเชิงเทรา

&nbsp;

หลังรับแจ้งจึงประสานชุดสืบสวน สภ.เมืองฉะเชิงเทรา และเจ้าหน้าที่กู้ภัยฉะเชิงเทรา รุดเข้าตรวจสอบพร้อมให้การช่วยเหลือ ที่เกิดเหตุเจ้าหน้าที่กู้ภัยกำลังเคลื่อนย้ายผู้บาดเจ็บ

&nbsp;

ทราบชื่อต่อมาคือนายธนิต อายุ 52 ชาวตำบลบางโฉลง อ.บางพลี จ.สมุปราการ ถูกกระสุนปืนไม่ทราบชนิด ยิงเข้าที่อกซ้าย และบริเวณแก้ม จำนวน 2 นัด บริเวณใบหน้ามีรอยปูดบวมจากการโดนอาวุธปืนตบ ซึ่งเจ้าหน้าที่กู้ภัยต้องเร่งเคลื่อนย้ายนำตัวผู้บาดเจ็บส่งโรงพยาบาลพุทธโสธร

สอบถามนายเทียน อายุ 62 ปี เจ้าของร้านก๋วยเตี๋ยวและเป็นเพื่อนของนายธนิต ผู้บาดเจ็บ เปิดเผยว่า ช่วงเย็นที่ผ่านมา นายธนิต ผู้บาดเจ็บ ได้พานางถวิล ไม่ทราบนามสกุล อายุประมาณ 50 ปี มานั่งดื่มเบียร์อยู่ที่ร้านของตนโดยซื้อเบียร์มาจากข้างนอก

&nbsp;

กระทั่งกินกันจนมืด จู่ๆ ก็มีชายซึ่งคาดว่าน่าจะเป็นสามีของนางถวิล อายุประมาณ 50 ปี ขี่รถจักรยานยนต์มาจอดที่หน้าร้าน ก่อนจะเดินเข้ามาพูดว่า “มึงทั้งสองยังไม่เลิกกันอีกใช่ไหม” นางถวิลจึงลุกขึ้น

&nbsp;

ชายผู้ก่อเหตุจึงผลักนางถวิลจนล้มลง ก่อนจะขี่รถจักรยานยนต์ออกไป จากนั้นนางถวิลก็ขี่รถจักรยานยนต์ตามออกไป โดยไม่รู้ว่าไปไหน

ไม่นานชายผู้ก่อเหตุ ได้ย้อนกลับมาที่ร้าน แล้วเดินเข้ามาถามหานางถวิล กับ นายธนิต ซึ่งนายธนิตก็ตอบปฏิเสธบอกไม่รู้ว่านางถวิลไปไหน ก่อนจะเดินตามผู้ก่อเหตุออกไปด้านหน้าร้าน

จากนั้นทั้งสองก็มีปากเสียงทะเลาะกัน ก่อนตนเองจะได้ยินเสียงปืนดังขึ้น 2 นัด จึงวิ่งออกไปดูก็พบว่านายธนิต เพื่อนของตนล้มลงแล้วถูกชายผู้ก่อเหตุ ใช้ปืนตบไปที่ใบหน้า และเตะซ้ำ จำนวนหลายที

ตนเองจึงเข้าไปดึงแขนขอร้องชายผู้ก่อเหตุให้พอได้แล้ว เพราะนายธนิตไม่ไหวแล้ว จากนั้นชายผู้ก่อเหตุได้หยุดและขี่รถจักรยานยนต์ออกไปจากร้านของตน

&nbsp;

ซึ่งตนเองก็ไม่รู้ว่านางถวิล และชายผู้ก่อเหตุ เป็นสามีภรรยากันหรือไม่ และไม่รู้ว่าเป็นคนที่ไหน เพราะนายธนิตเพื่อนของตน เพิ่งจะพานางถวิลมานั่งกินที่ร้านของตนเป็นครั้งแรก

&nbsp;

เบื้องต้นชุดสืบสวนได้ตรวจสอบ เก็บหลักฐานในที่เกิดเหตุ พร้อมจะทำการตรวจสอบกล้องวงจรปิดตามเส้นทางในพื้นที่ เพื่อติดตามหาผู้ลงมือยิง โดยตั้งประเด็นหลักๆ ไว้ในเรื่องชู้สาว ความขัดแย้งส่วนตัว โดยยังไม่ตัดประเด็นใดประเด็นหนึ่งทิ้ง เพื่อติดตามคนร้ายมาดำเนินคดี

&nbsp;

&nbsp;

&nbsp;

&nbsp;

&nbsp;