<h1 class="udsg__main-title">ยอดบริจาคพุ่งข้ามคืน ช่วย "น้องภูมิ" หลังขอของขวัญวันเด็ก แค่มีข้าวกินทุกมื้อก็พอ</h1>
จากกรณี ด.ช.วรโชติ สังข์โชติ หรือน้องภูมิ อายุ 14 ปี นักเรียนชั้น ม.2 โรงเรียนพัชรกิติยาภา 2 ต.ประชาสุขสันต์ อ.ลานกระบือ จ.กำแพงเพชร ส่งแชทขอของขวัญวันเด็กจากครูในโรงเรียน ไม่ขอของขวัญเหมือนคนอื่น ขอให้ครอบครัวตนมีข้าวกินทุกมื้อก็พอแล้ว ครูพานักข่าวลงพื้นที่พบอยู่กับปู่ย่า บ้านทรุดโทรม สภาพย่ำแย่จะพังลงมาตอนไหนก็ไม่รู้ วอนผู้ใจบุญช่วยเหลือ

ล่าสุดเมื่อเวลา 16.00 น. วันที่ 15 ม.ค.67 ผู้สื่อข่าวรายงานว่า สำหรับยอดบริจาคของผู้ใจบุญหลังจากนำเสนอข่าว น้องภูมิ ไปแล้วเพียง 1 วัน พบว่ามียอดบริจาคทั้งสิ้น 1,737,135.91 บาท ซึ่งทางสำนักงานเขตพื้นที่มัธยมศึกษากำแพงเพชร และโรงเรียนพัชรกิติยาภา 2 เห็นว่ามีจำนวนมากพอแล้ว จึงได้ขอปิดรับการบริจาคช่วยเหลือ โดยให้ นายครรชิต กอเฮง หรือครูอ๊อด อาจารย์ผู้ดูแล พาไปปิดบัญชีที่ ธ.ออมสิน สาขาลานกระบือ

นายชาธิป รุจนเสรี ผวจ.กำแพงเพชร พร้อม นายสมเกียรติ ชื่นอยู่ นายอำเภอลานกระบือ และ น.ส.วิมลรัตน์ รัชชุกูล พมจ.กำแพงเพชร ได้เดินทางเข้าเยี่ยมพร้อมมอบสิ่งของและให้การช่วยเหลือครอบครัวของ น้องภูมิ จากนี้โรงเรียนและผู้นำหมู่บ้านจะประชุมตั้งคณะกรรมการจัดการเงินเพื่อให้ใช้ประโยชน์ตามวัตถุประสงค์สูงสุด ทั้งการสร้างบ้าน และใช้เป็นทุนการศึกษาของเด็ก

ด้าน น้องภูมิ กล่าวว่า รู้สึกดีใจมากที่มีผู้ใจบุญเมตตาตนมากมายขนาดนี้ จากนี้ไปจะนำเงินไปทำบ้านใหม่ ใช้เงินให้ได้ประโยชน์มากที่สุด ซึ่งก็เป็นของขวัญวันเด็กชิ้นใหญ่ที่สุดในชีวิตที่ตนได้ และขอขอบคุณที่นำอาหาร นำเงินมาให้ตนในวันนี้ ตนสัญญาว่าจะตั้งใจเรียนและเลี้ยงดูปู่ย่า
<div class="ads_position_wrapper">ขณะที่ ครูอ๊อด กล่าวว่า ตนรู้สึกตื้นตันใจที่มีคนเมตตาน้องภูมิเยอะขนาดนี้ ไม่คิดว่าสิ่งที่ตนทำเพียงเล็กน้อยจะส่งผลให้ยิ่งใหญ่เกินความหมาย ช่วยทำให้น้องมีกิน มีที่อยู่มั่นคงปลอดภัย ด้วยความที่เป็นวันเด็กและวันครูใกล้ๆ กันเราก็เลยคิดว่าจะทำอะไรช่วยเหลือเขาให้ได้มากที่สุด และเป็นแบบอย่างครูจิตอาสา ขอบคุณทุกคนที่เมตตาช่วยเหลือตนจะทำหน้าที่ดูแลให้น้องมีสภาพชีวิตที่ดีขึ้นตามความต้องการของผู้ใจบุญ

</div>
<div></div>
&nbsp;