&nbsp;

&nbsp;

&nbsp;

&nbsp;

&nbsp;

สลดตั้งเรียง 5 ศพ เหตุปิกอัพคว่ำ ลูกสาวเผยห้ามแม่จนทะเลาะกัน ช็อกกลางทาง หลังรู้ข่าวไม่ได้สาหัส

จากกรณีรถกระบะอีซูซุ ดีแมกซ์ 4 ประตู สีดำ ทะเบียน ขท 4108 กรุงเทพมหานคร โดยมี นายกาญไชย์ สาระคุณ อายุ 42 ปี เป็นคนขับ ชาว จ.อำนาจเจริญ บรรทุกญาติมาในรถรวม 6 ชีวิต หลับในเสียหลักพุ่งชนเสาไฟฟ้าริมทางหลวง 223 สายสกลนคร-นาแก ช่วง บ้าน

ดอนโทน ต.ก้านเหลือง อ.นาแก จ.นครพนม กระเด็นออกนอกรถเสียชีวิตคาที่ 5 ราย ส่วนภรรยานั่งเบาะข้างได้รับบาดเจ็บเล็กน้อย เหตุเกิดเวลา 12.30 น. วันที่ 18 เม.ย. อ่านข่าว กระบะหลับใน เสียหลักพุ่งชนเสาไฟ รถขาด 2 ท่อน ดับสลดคาที่ 5 ศพ สาหัส 1

&nbsp;

คืบหน้าล่าสุดเมื่อเวลา 19.00 น. วันที่ 18 เม.ย.67 ที่ศาลาบำเพ็ญกุศลวัดธาตุศรีคุณ อ.นาแก นายโกเมน ชาลี นายอำเภอนาแก มอบหมายให้ นายสุขสันต์ สินทา สาธารณสุข อ.นาแก อำนวยความสะดวกให้แก่ญาติที่สูญเสียครั้งนี้ โดยเจ้าหน้าที่ได้นำศพผู้เสียชีวิตทั้ง 5 ราย มาตั้งเรียงรายเพื่อพิสูจน์อัตลักษณ์บุคคล เพื่อรอญาติเดินทางมารับไปบำเพ็ญกุศลที่ภูมิลำเนา

สำหรับรายชื่อผู้เสียชีวิตครั้งนี้ประกอบด้วย 1.นายกาญไชย์ สาระคุณ อายุ 42 ปี ชาว ต.โนนหนามแท่ง อ.เมือง จ.อำนาจเจริญ คนขับ (เสียชีวิต) 2.น.ส.ไพจิตร บูชาพันธ์ อายุ 42 ปี ภรรยานายกาญไชย์ บาดเจ็บเล็กน้อย 3.นางสมศรี สาระคุณ อายุ 62 ปี ชาว ต.โนนหนามแท่ง อ.เมือง จ.อำนาจเจริญ มารดา นายกาญไชย์ (เสียชีวิต) นั่งเบาะหลัง

4.น.ส.กนกรร สารถคุณ อายุ 16 ปี ชาว ต.โนนหนามแท่ง อ.เมือง จ.อำนาจเจริญ (เสียชีวิต) 5.นางสม จันดาวงค์ อายุ 82 ปี ชาว ต.นาผือ อ.เมือง จ.อำนาจเจริญ (เสียชีวิต) และ 6 .นางแสน พานิชกุลย์ อายุ 77 ปี ชาว ต.นาผือ อ.เมือง จ.อำนาจเจริญ (เสียชีวิต)

นางปิยะนันท์ พาณิชกุลย์ อายุ 40 ปี ลูกสาว นางแสน กล่าวว่า ก่อนเกิดเหตุญาติได้ชักชวนแม่ไปเยี่ยมญาติที่ จ.สกลนคร ก่อนแม่จะเดินทางตนได้ห้ามปรามแม่จนมีปากเสียงทะเลาะกัน ปกติแม่ไม่เคยเดินทางไกลขนาดนี้และต้องเดินทางไปถอนฟัน แต่รีบเก็บเสื้อผ้าใส่กระเป๋า ห่อข้าวเจ้าที่กินเหลือเพื่อจะนำไปกินในรถคันที่เกิดอุบัติเหตุ

&nbsp;

ด้าน นายพิสดาร รินทอง อายุ 48 ปี สามี นางปิยะนันท์ ลูกเขยนางแสน กล่าวว่า หลังทราบข่าวตนรีบเก็บเสื้อผ้าขับรถกระบะพาภรรยาและญาติ 4 คน เดินทางจาก จ.อำนาจเจริญ เพื่อจะไปเยี่ยมอาการบาดเจ็บที่ รพ.นาแก เพราะมีญาติลงข่าวในไลน์กลุ่มว่าบาดเจ็บสาหัสทั้ง 6 ราย

ขณะขับรถมาถึง จ.มุกดาหาร ญาติโทรศัพท์มาบอกว่าแม่ยายและป้าเสียชีวิตจากอุบัติเหตุแล้ว แข้งขาถึงกับอ่อนแรง ญาติในรถ 4 คนรวมทั้งภรรยาถึงกับช็อก พากันร้องห่มร้องไห้ในรถปิ่มใจจะขาด เพราะต้องสูญเสียแม่ยายและนางสม จินดาวงค์ ผู้เป็นป้า

ผู้สื่อข่าวรายงานด้วยว่า ภรรยาและลูกเขย นางแสน ได้เดินทางมาดูศพแม่และแม่ยาย ได้มาเคาะโลงบอกแม่และป้าว่า “กลับบ้านเรานะ” ท่ามกลางความเศร้าสลด ขณะที่รถกู้ชีพมูลนิธิเพชรเกษมอำนาจเจริญ รถกู้ชีพมูลนิธิเพชรเกษม ยโสธร-ป่าติ้ว และรถมูลนิธิจาก จ.สกลนคร รวม 5 คัน อยู่ระหว่างนำศพผู้เสียชีวิตทั้งหมดไปบำเพ็ญกุศลที่ภูมิลำเนาต่อไป

&nbsp;

&nbsp;

&nbsp;

&nbsp;

&nbsp;

&nbsp;

&nbsp;