&nbsp;

<strong>ไล่จับระทึก ผอ.โรงเรียน กับพวก ขนยาบ้า 2.4 ล้านเม็ด ไหวตัวแต่ไม่รอด แลกค่าจ้างแค่ 5 หมื่น</strong>

วันที่ 2 มี.ค.67 เจ้าหน้าที่ตำรวจชุดปราบปรามยาเสพติด ได้ไล่ล่าจับกุมขบวนการค้ายาบ้าจากภาคอีสาน หลังสืบทราบว่าจะมีการมาส่งยาที่ จ.สุพรรณบุรี จึงได้วางแผนติดตามจับกุม

โดยขณะจะวางแผนเข้าจับกุมบริเวณห้างสรรพสินค้าแห่งหนึ่งใน อ.เมือง จ.สุพรรณบุรี เอเย่นต์ยาบ้าเกิดไหวตัวทันขับรถหลบหนี ตำรวจจึงได้นำกำลังไล่ตามจับกุม โดยเป็นรถกระบะโตโยต้า วีโก้ สีบรอนซ์ทอง ทะเบียน 2ตช 1685 กทม. ขับหลบหนีไปตามเส้นทางสายอู่ยา เข้าสู่ถนนสายบ้านโพธิ์ อ.เมือง จ.สุพรรณบุรี กระทั่งไปจนมุมที่หน้าบ้านหลังหนึ่งของชาวบ้าน ในพื้นที่ ต.บ้านโพธิ์ อ.เมือง จ.สุพรรณบุรี

จากนั้นคนร้าย 2 คน ทิ้งรถแล้วหลบหนีไป จึงได้ประสานตำรวจชุดสืบสวน สภ.เมืองสุพรรณบุรี และ ชุดสืบสวน ภ.จว.สุพรรณบุรี สนธิกำลังร่วมกัน จนสามารถล้อมจับกุมได้ เป็นชาย 1 ราย ส่วนอีก 1 คนหลบหนีไปได้ จากการตรวจสอบรถกระบะพบว่าบรรทุกยาบ้ามา 2.4 ล้านเม็ด

ต่อมา ตำรวจได้ติดตามคนร้ายที่ยังหลบหนีอยู่ จนทราบว่าได้ไปขอความช่วยเหลือจากชาวบ้าน อ้างว่าถูกไล่ฟันมา ขอให้ไปส่งที่ห้างโรบินสัน ปรากฏว่า ชาวบ้านไม่ไปส่ง จากนั้น มีรถยนต์ปาเจโร่ ขับมารับบริเวณดังกล่าว ก่อนที่ตำรวจจะติดตามจับกุมได้ในที่พื้นที่ จ.สระบุรี

จากนั้นเวลา 19.30 น. พล.ต.ต.วิปัสสนา บริการรักษ์ ผบก.สก.บช.ปส. เปิดเผยว่า สำหรับพฤติการณ์การจับกุม ตำรวจชุด ปส. ได้ติดตามเบาะแสขบวนการค้ายาบ้า จากการขยายผลทางภาคอีสาน ซึ่งได้ติดตามมาจาก จ.สกลนคร และจะมาส่งยาที่ จ.สุพรรณบุรี จอดรถพักยาในห้างสรรพสินค้า จากนั้นตำรวจชุด ปส.กำลังจะแสดงตัวเข้าจับกุม แต่ผู้ต้องหาเกิดไหวตัวทัน จึงพยายามขับรถหลบหนี ตำรวจจึงได้ขับไล่ล่าตามเส้นทางจนมาจนมุมที่บริเวณเกิดเหตุ
<div class="ads_position_wrapper"></div>
เบื้องต้นจากการสอบสวนทราบว่า มากัน 2 คัน มีรถดูต้นทาง โดยขนยาเสพติดมาจาก จ.สกลนคร นัดส่งมอบที่ จ.สุพรรณบุรี ได้ค่าจ้าง 5 หมื่นบาท ซึ่งตัวผู้ต้องหาก็รับสารภาพ ว่าทำมา 2 ครั้ง ส่วนติดการพนันหรือไม่ ยังไม่ได้ให้การ และไม่ได้บอกว่าต้องการนำเงินค่าจ้างไปให้ทำอะไร คาดว่าไปทำความรู้จักกับขบวนการค้ายา และได้ค่าจ้างดี ในครั้งแรก จึงตัดสินใจทำอีกครั้ง
<div class="ads_position_wrapper mb-4"></div>
ส่วนกรณีที่ผู้ต้องหารายนี้นั้นรับราชการเป็นครู ผอ.โรงเรียนแห่งหนึ่งใน จ.สุรินทร์ หรือไม่นั้น ขอตรวจสอบข้อมูลให้ชัดเจนอีกครั้ง ขอไปทำการสอบสวนให้ชัดเจนก่อน สำหรับการจับยาบ้าล็อตใหญ่ในครั้งนี้ เราจะขยายผลต่อเนื่อง จึงขอให้ตำรวจได้ทำงานก่อน เพื่อปราบปรามยาเสพติดตามนโยบายของรัฐบาลต่อไป

&nbsp;